ועדת הכספים, כנסת 17, פרוטוקול מספר 508, 2007-09-10 11:45

סטס מיסז'ניקוב: אנחנו עוברים לפנייה התקציבית של לשכת הנשיא, הפעם - הנשיא המכהן.

סטס מיסז'ניקוב: בבקשה אדוני, תסביר את הפנייה.

23571: צהריים טובים.

23571: התמזל מזלי להיות אמון על תקציב בית הנשיא זה 6 שנים.

23571: במסגרת דיוני תקציב 2007 שניהלנו עם אגף תקציבים, מלכתחילה בחר אגף תקציבים לא לתת ביטוי לכל הצרכים ב-2007 בהנחה צודקת שביולי 2007 מתחלפים נשיאים, ואז יראו, למעשה - - -

שלי יחימוביץ': מה זאת אומרת?

שלי יחימוביץ': זה פר-אגף, זה לא פר-משרה, כהונה?

23571: תקציב 2007 שהונח על שולחן ועדת הכספים של הכנסת, כמדי שנה לא כלל תוספות תקציב מאגף התקציבים לבית הנשיא.

23571: זה הלך על הבסיס שלו, כאשר בתקציב 2006 לרווחת העובדים היה 50 אלף שקל; למחשוב ולאינטרנט היה 150 אלף; כל בר דעת שרואה את המספרים האלה מזדעזע, אבל מדי שנה ב-1 בינואר בית הנשיא קיבל תמיד תוספות תקציב להשלמת אותם דברים שבבסיס התקציב.

23571: ביולי 2007 ישבנו עם אגף התקציבים והשלמנו את התוספת התקציבית שניתנה כל שנה כי סך-כול היקפי הפעילות לא היו כל-כך גדולים, עם זאת הייתה פעילות מלאה.

23571: אני אזכיר לכולם שיושבת ראש הכנסת הייתה ממלאת מקום הנשיא ועשתה פעילות מלאה באירועי יום העצמאות, באירועי יום ירושלים- -

יצחק וקנין: אפילו יותר מקצב.

23571: - - וקבלות פנים לשגרירים, השבעת שופטים וכדומה.

שלי יחימוביץ': הפעולות האלה של יושבת ראש הכנסת שכיהנה בתפקיד נשיאה בפועל דרשו תוקצבו בתקציב יתר?

23571: הם היו פעילות שוטפת, לא הייתה שום בעיה.

23571: אירועי יום העצמאות מתוקצבים, הכול היה מסודר.

23571: ביולי 2007 התבקשו התאמות בעיקר בשל המצוקה שאנחנו מציגים כבר שנים, שעל-פי סקר של הממונה על הדיור הממשלתי באוצר, לפי מטרז' שמגיע לכל פקיד מדינה, חסרים בבית הנשיא 200 מטר שטחי אדמיניסטרציה.

23571: ואי-אפשר לבנות בבית הנשיא כי זה בניין לשימור.

23571: צריך למצוא מענה למצוקה של העובדים שיושבים במקלטים, שיושבים בתנאים של מטר על מטר.

23571: רווחת עובדים: כבר שנים לא הוצאנו את עובדי בית הנשיא לסיור אלמנטרי של יום אחד לראות את הארץ הזאת.

23571: לשמחתי, בתמיכתו של אבי בלשניקוב עשינו את זה.

23571: לכן הבקשה היא קודם כל לתקציב פעולות, הדרכה ורווחה של העובדים שקיבל ביטוי בתוספת התקציב השגרתית כמעט.

23571: למעט שוליים של התאמה בחילופי נשיאים – כי בכל זאת צריך להתאים את המוסד לנשיא חדש: להביא רהיטים, להוסיף רהיטים, לסדר רהיטים ולהצעיד את הטכנולוגיה המיושנת של בית הנשיא לעידן של סביבה טכנולוגית מתקדמת.

23571: אלה פעולות שהתחלנו אותן ביולי ונשלים אותן ב-2008.

ניסן סלומינסקי: על איזה סכום אתה מדבר?

23571: כ- 2 מיליון שקל.

ניסן סלומינסקי: לא.

ניסן סלומינסקי: אמרת 50 אלף - -

23571: ועוד 1.5 מיליון.

23571: בבסיס תקציב הרווחה של העובדים - -

ניסן סלומינסקי: אני מדבר על הרווחה של העובדים.

23571: - - זה 50 אלף שקל.

23571: ביקשתי לתגבר את זה בעוד 200 אלף שקל.

ניסן סלומינסקי: כמה היה ב-2006?

23571: הוצאנו 150 אלף.

23571: זה הכול.

23571: לא הוצאנו כי לא היה.

ניסן סלומינסקי: אז למה עכשיו יש פתאום קפיצה?

23571: בבית הנשיא יש 54 עובדים, לא כולל מאבטחים.

ניסן סלומינסקי: אז למה עכשיו יש קפיצה, לא הבנתי.

23571: אין קפיצה, זה אותו כסף שקיבלנו בכל 1 בינואר.

23571: אין קפיצה משמעותית, אלא יותר טיפול ענייני באותן נקודות שסבלנו מהן בבסיס התקציב כל השנים.

23571: נוסף לכך, 1.5 מיליון לנסיעות לחו"ל הם חלק מהבקשה.

23571: תקציב בית הנשיא לנסיעות לחו"ל בבסיס היה כל שנה 2.25 מיליון.

23571: מאוד שמחתי לשמוע עצה מאוד חכמה לתת כסף לנסיעות לחו"ל לנשיא.

23571: זאת הרי תקנה קשיחה, אי-אפשר להוציא מזה, אי-אפשר לקחת את זה.

23571: זה מיועד רק לזה.

23571: עשית נסיעות – טוב, לא עשית – אתה מחזיר את זה.

23571: התאמתי את התקציב ל-2.25 מיליון כדי שלא ניאלץ לבוא כל שני וחמישי לוועדה לבקש תוספת.

23571: אם לא תצוץ נסיעה לארצות-הברית, שהיא די מקובלת בחילופי נשיאים, שהביקור הראשון הוא לנשיא ארצות-הברית, אז ביצענו רק נסיעה אחת לאיטליה.

23571: לכן עדיף היה לתקצב את זה כמו כל שנה, ואם לא יהיו נסיעות הכסף יחזור לאוצר.

שי חרמש: כל שנה ב-2.25?

23571: 2.25 מיליון היה בבסיס.

23571: היה 500 יתרה- -

שלי יחימוביץ': כמה זה השנה.

23571: יישארו 2.25 מיליון- - -

שלי יחימוביץ': לא- - -

23571: השנה זה היה בחוסר של 570 אלף שקל.

שלי יחימוביץ': השנה זה היה תוקצב ב-570.

ניסן סלומינסקי: אולי כדאי לתת מספרים, אנחנו מתחילים להתבלבל קצת.

ניסן סלומינסקי: למה אין לנו כאן נייר מסודר מה היה תקציב בית הנשיא ב-2006, מה ב-2007, התקציב בפועל, ומה- - - אחרת לא נדע.

23571: כמי שאחראי על התקציב אומַר שתקציב 2007 להשלמות הותאם לתקציב ההוצאה של 2006.

23571: זה בלי לרדת למספרים.

ניסן סלומינסקי: למה לא לרדת למספרים?

23571: כי אין לי כאן נתונים.

ניסן סלומינסקי: אז איך אנחנו יכולים לדון על דבר כזה?

קריאות: - - -

ניסן סלומינסקי: תעשה לי טובה, ממתי אתה הולך על עיוור?

קריאות: - - -

ניסן סלומינסקי: אתה הולך להעלות תקציב ב-350%, ואתה פתאום שואל - -

אבשלום וילן: אתה בהתנחלויות שלך שמת פי 20 ופי 30.

ניסן סלומינסקי: אתה רוצה שנחזור לקיבוצים?

ניסן סלומינסקי: מה הכנסת התנחלויות עכשיו?

קריאות: - - -

שי חרמש: - - -

ניסן סלומינסקי: לא בנסיעות לחו"ל.

ניסן סלומינסקי: אין דבר כזה.

ניסן סלומינסקי: זה לא נשיא.

שי חרמש: - - -

ניסן סלומינסקי: אז בוא נראה.

ניסן סלומינסקי: צריך לראות נקודות.

ניסן סלומינסקי: מה זה, אין תקציבים פה?

סטס מיסז'ניקוב: אתה שאלת שאלה, ואין לו נייר.

סטס מיסז'ניקוב: אני מציע שהוא יפרט עכשיו את המספרים אם יוכל, ואנחנו נחליט אם המספרים האלה מספקים אותנו.

שי חרמש: מפריע לך שהוא נוסע לחו"ל.

שי חרמש: לא ראיתי שאתה עוצר חברי כנסת שנוסעים לחו"ל.

ניסן סלומינסקי: מתקציב הכנסת?

שי חרמש: לא מהתקציב של הכנסת.

שי חרמש: אף אחד לא נשאר כאן- -

יצחק וקנין: אני נשאר כל הזמן.

שלי יחימוביץ': גם אני.

יצחק וקנין: פעם אחת לא נסעתי על חשבון הכנסת.

שי חרמש: נסדר את מצעד המסכנים.

סטס מיסז'ניקוב: אני מבקש ממך, אדוני, מספר נתונים: מה היה תקציב הנסיעות עד הנשיא קצב, בתקופתו ומה מבקשים עכשיו.

סטס מיסז'ניקוב: ככה אולי נבין משהו שאנחנו לא מבינים.

23571: תקציב הנסיעות הממוצע של טיסות הנשיא לחו"ל בבסיס היה 2.25 מיליון, ובכל פעם כשהיו נסיעות נוספות באנו לוועדה וביקשנו תוספות.

סטס מיסז'ניקוב: מה היה בשנה האחרונה של הנשיא קצב?

23571: בשנה האחרונה לא היו נסיעות.

שי חרמש: בשנה האחרונה הוא נסע מבית המשפט וחזרה.

שי חרמש: אין הוצאות על זה.

סטס מיסז'ניקוב: אני לא סתם שואל.

סטס מיסז'ניקוב: בשנה האחרונה הוא לא נסע, אז מה היה התקציב?

23571: התקציב בתחילת השנה היה 1.7 מיליון כמדומני.

23571: היו הסטות מהתקציב הזה מצדו של אגף התקציבים בגלל כל מיני הפחתות בהחלטות הממשלה.

23571: בפועל ביולי 2007 התקציב עמד על 590 אלף שקל.

שלי יחימוביץ': כמה ב-2006?

23571: ב-2006 ההוצאה הייתה למעלה מ-2.25 מיליון.

23571: הגענו גם ל-3.8 ול-4.5.

שלי יחימוביץ': אצל קצב.

23571: אצל קצב.

23571: תלוי מה התוכניות.

שי חרמש: הוא נסע פעם לקנדה ולאמריקה.

23571: עכשיו כולנו יודעים שהאוצר מתקצב טיסות על בסיס הערכה גלובלית.

23571: חשוב להזכיר כי חובתי כפקיד לומר שגם את הטיסה לאיטליה עשה הנשיא בטיסת מטוס קל.

23571: הוא לא עושה שימוש במטוס חיל האוויר.

23571: אני גם הייתי מופקד על תקציב הטיסות לחו"ל של ראש הממשלה במשך 10 שנים; טיסה אחת של ראש הממשלה לארצות-הברית עולה מיליון דולר.

23571: אתם יכולים לבדוק את הנתון הזה.

שלי יחימוביץ': מיליון דולר?

שי חרמש: אבטחות, מה את רוצה.

23571: בא איש המנהל מבית הנשיא וניהל כדי שיוכל לשרת נשיא חדש בתחילת דרכו ולצאת בדרך מחודשת ותנופה מתוך אותו רצון להחזיר את הכבוד למוסד, לשפץ, לסדר, לטפח את העובדים, לדאוג לרווחתם – זה כל מה שמתבקש כדי לסיים את השנה.

23571: אני מעריך שתקציב הנסיעות יישאר כזה.

אבשלום וילן: תסלחו לי, אבל כל העיסוק הזה לא מכבודנו.

אבשלום וילן: עכשיו אנחנו בחודש ספטמבר.

אבשלום וילן: מדובר על 3 חודשים, ובינתיים התחלפו נשיאים.

אבשלום וילן: מי שרוצה דיון כללי, נדון במסגרת תקציב הנשיא, ושם תהיה התייחסות.

אבשלום וילן: אני אומר בלי ציניות: מי שחשב שאם שמעון פרס ייבחר לנשיא - -

קריאה: שהוא יישב בבית.

אבשלום וילן: לא שהוא יישב בבית.

אבשלום וילן: יש לו יתרון, הוא הולך לאפיפיור עכשיו.

אבשלום וילן: אני באמת חושב שלשמעון פרס יש יתרון שאין לאף מנהיג ישראלי.

אבשלום וילן: אין מה לעשות.

אבשלום וילן: המעמד הבינלאומי שלו הוא כזה שיכולת ההשפעה וההקשבה שלהן הוא זוכה הן יותר גבוהות מכל אחד אחר.

אבשלום וילן: אז מה, שוב נסתום פיות ונבדוק?

אבשלום וילן: עכשיו זה ממש לא רלוונטי כי מדובר פה על עוד חודשיים.

אבשלום וילן: לגבי שנה יגישו את התקציב ונראה.

אבשלום וילן: יש פה גם יתרון יחסי כי אם מדברים על יציאה מבידוד מדיני.

אבשלום וילן: יש התקדמות מדינית, זה בפירוש יכול לקרות.

אבשלום וילן: למה לא?

אבשלום וילן: אם נסגור את הדלת זה יבוא מהחלון.

אבשלום וילן: הרי הם יבואו הנה.

אבשלום וילן: לכן אני מציע להשתחרר מהקטנוניות ולאשר.

סטס מיסז'ניקוב: תודה רבה.

סטס מיסז'ניקוב: שלי, בבקשה.

שלי יחימוביץ': כמובן, אין לי שום דבר נגד מחשוב בית הנשיא, ולעומת כל מיני דברים שנאמרים אני בעד מוסד הנשיאות.

שלי יחימוביץ': לדעתי, הוא צריך להיות מעודכן, לתפקד היטב, להיות מעורה בחיי הקהילה במדינת ישראל כפי שהוא עומד להיות מעורה בקהיליה הבינלאומית.

שלי יחימוביץ': בוודאי שאני אשמח לאשר כאן סעיפים שנוגעים לתנאיהם של העובדים.

שלי יחימוביץ': אני מתקשה להבין למה אתם הסכמתם להחלטה המוזרה הזאת של אגף תקציבים לתקצב בחסר את הנסיעות לחו"ל מכיוון שיהיו חילופי גברי בבית הנשיא.

שלי יחימוביץ': אני לא מבינה, זאת החלטה שהיא פר-פרסונה או פר-תפקיד?

שלי יחימוביץ': אם ההחלטה היא פר תפקיד אז בבסיס התפקיד צריכים להיות אותם 2.25 מיליון שקל- -

יעקב ליצמן: העולם לא מכיר את פרס.

יעקב ליצמן: שמעו שיש נשיא חדש, נכון?

שלי יחימוביץ': אני מודה שכפי שאתה מציג את הדברים באופן שונה מכפי שחשבתי מלכתחילה- -

יעקב ליצמן: אני לא מבין מה הבעיה.

שלי יחימוביץ': - - אבל אני תוהה.

שלי יחימוביץ': אני רואה את תקציב הנסיעות לחו"ל, וכמי שנדרשת להרים את ידה בעד התקציב הזה – וכמובן שיש לי כבוד והערכה רבים לשמעון פרס כמי שמסוגל לייצג אותנו נאמנה ברחבי העולם – אני בכל זאת רוצה לדעת מה תקציב הפעולות הפנימי של בית הנשיא כלפי החברה הישראלית, לא רק כלפי מדינות עולם, כדי לדעת על איזה פרופורציות מדברים.

שלי יחימוביץ': יש לי הרגשה שאנחנו פועלים פה בחוסר אינפורמציה מסוים.

שלי יחימוביץ': אני לא שותפה לביקורת של חבר הכנסת סלומינסקי כאן, אני באה מכיוון אחר לחלוטין.

שי חרמש: אני חושש שהדיון הוא טכני.

שי חרמש: אף אחד לא חשב שיבחר את שמעון פרס ויסגור אותו בארץ.

שי חרמש: זאת הערת אגב פוליטית.

שי חרמש: התקציב נע כל השנים ברמות האלה- -

23571: ללא ספק.

שי חרמש: - - זאת בסך-הכול פנייה טכנית, לדעתי, שאם היא לא הייתה לנסיעות חו"ל לבית הנשיא, אלא הייתה לתוספת מכשור במשרד העלייה והקליטה אף אחד לא היה מתווכח.

שי חרמש: זה נורא סקסי ונורא נחמד, ויש פה עיתון ישראלי, וחבר הכנסת סלומינסקי כבר עושה קפיטל מהעניין הזה.

שי חרמש: זאת בסך-הכול בקשה טכנית, עזבו את זה.

23571: אני רואה את העיתון הזה בפעם הראשונה.

שי חרמש: מר סלומינסקי מודיע שהוא לא ייתן למר פרס לקדם את ענייניו האישיים דרך בית הנשיא.

חיים אורון: הוא יצביע נגד, אנחנו נצביע בעד, נגמר העניין.

יעקב ליצמן: אני יודע שיש אנשים שאנחנו היינו מבקשים שיישארו בחוץ- -

חיים אורון: נכון.

שלי יחימוביץ': ניסן, אם לא היית כל-כך מתנגד, אז הייתי יכולה להצביע נגד, אבל אתה כל כך מתנגד שאני חייבת להצביע בעד.

ניסן סלומינסקי: מאיפה את יודעת שאני מתנגד?

ניסן סלומינסקי: שמעת אותי מתנגד?

שי חרמש: קראנו בעיתון.

ניסן סלומינסקי: העיתון אפילו לא דיבר- -

סטס מיסז'ניקוב: רבותיי, אני מבקש להמשיך.

סטס מיסז'ניקוב: דברו מהר.

ניסן סלומינסקי: אני רוצה לדבר משני היבטים: היבט אחד הזכירו כולם – אף אחד לא רוצה לסגור את הנשיא בבית, אבל מצד שני אף אחד מאתנו לא רוצה שהנשיא יהיה שר החוץ של מדינת ישראל.

ניסן סלומינסקי: זאת הבטחה של הנשיא עוד לפני שהוא נבחר, שהוא יהיה נשיא ולא שר החוץ.

ניסן סלומינסקי: שר החוץ מטפל במה שהממשלה חושבת – זה פוליטי לחלוטין.

ניסן סלומינסקי: לממשלה יש אג'נדה שלה, והיא יכולה להיות שונה משלי, ואז אני באופוזיציה או בקואליציה.

ניסן סלומינסקי: נשיא מטפל בדברים שבקונצנזוס ומקובלים על כולנו.

ניסן סלומינסקי: הוא גם נשיא שלי בלי קשר לקול.

ניסן סלומינסקי: לא יכול להיות, לא קרה ואסור שיקרה שנשיא פתאום יהפוך למישהו שמוביל אג'נדה שמקובלת על חלק מהעם ועל חלק אחר לא.

ניסן סלומינסקי: פעם זה כך, ופעם זה כך.

ניסן סלומינסקי: לא משנה מה.

ניסן סלומינסקי: אף על פי שהוא אמר לי במפורש שהוא לא יעסוק בזה, מרגע שהוא נשיא הוא התחיל להוביל איזו אג'נדה.

ניסן סלומינסקי: פתאום לראש הממשלה יש שתי זרועות: יש לו חיים רמון מצד אחד שאולי עליו הוא שולט, יש לו הנשיא מצד שני שעליו הוא לא שולט, כי הנשיא בסופו של דבר יעשה מה שהוא רוצה.

ניסן סלומינסקי: הוא עוד יותר אהוד ומקובל בעולם מראש הממשלה.

ניסן סלומינסקי: הוא יכול לבשל כל מיני דברים, ועובדה שהוא עושה את זה – הוא נפגש עם כל מיני אנשים שמייצגים פוליטיקה מסוימת שלא מקובלת על כולם.

שי חרמש: תחסום את התקציב?

יצחק וקנין: זה לא יום לימודים ארוך.

סטס מיסז'ניקוב: אני מבקש, 5 דקות.

23571: חבר הכנסת סלומינסקי, נצטרך לבנות את הסוכה לבית פתוח.

ניסן סלומינסקי: עשו לי טובה, אם זה לא חשוב אז תוותרו על זה.

ניסן סלומינסקי: מצד אחד מלחיצים אותם, מצד שני אין זמן לדבר דקה.

ניסן סלומינסקי: מה זה?

ניסן סלומינסקי: גם בהיבט הזה, בהחלט כן.

ניסן סלומינסקי: אני חשבתי שגם חבריי מצטרפים אליי בכך שהם חושבים שלנשיא יש תפקיד מסוים ולשר החוץ יש תפקיד מסוים, ואסור לערבב.

ניסן סלומינסקי: הדרך היחידה שלנו לאותת לנשיא שהוא נשיא ולא שר החוץ זה להציב תמרורים אדומים, הרי לא נקרא לו להתפטר- -

יצחק וקנין: - - -

סטס מיסז'ניקוב: תודה.

ניסן סלומינסקי: לא גמרתי.

סטס מיסז'ניקוב: אי-אפשר.

ניסן סלומינסקי: אז אל תקיים דיון, לא יכול להיות דבר כזה.

יצחק וקנין: אבל אתה - - -

ניסן סלומינסקי: אז מה?

ניסן סלומינסקי: כי זה כואב לי, ולך לא.

ניסן סלומינסקי: אתה רוצה להצביע כי הקואליציה לוחצת עליך.

יצחק וקנין: מה פתאום.

ניסן סלומינסקי: לא יודע- -

סטס מיסז'ניקוב: - - -

אבשלום וילן: היית פעם בדיון במזכירות קיבוצץ שהיה צריך לשבת על נסיעה לחו"ל של מנהל המפעל?

ניסן סלומינסקי: שנית, מעבר לאידיאולוגיה, לדעתי, אי-אפשר לדון בנושא כזה שכרוכה בו תוספת ניכרת בלי שיהיו לך אינפורמציה.

ניסן סלומינסקי: הוא מגיע בלי ניירות, לנו אין ניירות.

ניסן סלומינסקי: אני מודיע לך מראש, שאם יש דברים שקשורים לרווחת העובדים שנפגעים אני הראשון שיהיה בעד; אולי על חלק אחר אני אהיה נגד.

ניסן סלומינסקי: אבל אין לי נתונים.

ניסן סלומינסקי: זה לא רציני.

ניסן סלומינסקי: הייתי מצפה שיושב ראש הוועדה היה אומר כמו בנושאים אחרים שבפעם הבאה יבוא עם נתונים מסודרים לחברי הוועדה, ואז נקיים דיון.

ניסן סלומינסקי: אז יכול להיות שיצביעו מה שיצביעו.

סטס מיסז'ניקוב: תודה.

סטס מיסז'ניקוב: חבר הכנסת אבישי ברוורמן, בבקשה.

אבישי ברוורמן: זה שאנחנו רוצים שנשיאים לא יהיו מעורבים זאת בקשה מנשיאים.

אבישי ברוורמן: גם בהיסטוריה כשנשיאים נבחרו הם יודעים מי יהיו הנשיאים.

אבישי ברוורמן: לכן זאת לא הבעיה.

אבישי ברוורמן: הבעיה כבר קיימת או לא קיימת ולא תפתור את מציאות התקציב.

אבישי ברוורמן: בעניין התקציב, למען דרכי שלום, כמובן נאשר את זה.

אבישי ברוורמן: אני לא רואה שתהיה כאן התנגדות למרות ידידי ניסן סלומינסקי.

אבישי ברוורמן: אבל גם כדי להשביע את דעתו של ניסן, שלח לו נתונים אם מקובל עליך- -

23571: מקובל עליי להעביר לו את הנתונים.

אבישי ברוורמן: - - כדי שנקבל כולנו מסמך.

סטס מיסז'ניקוב: אנחנו חייבים להצביע.

זאב אלקין: אם יהיה שקט אני אהיה קצר כמו ניסן.

קריאה: בהשוואה ל-2006?

זאב אלקין: בהשוואה לתקציב שאושר ל-2007, זה 15% תוספת תקציב שמחזירה את תקציב בית-הנשיא לרמה אפילו יותר גבוהה מזו שהייתה ב-2005.

קריאה: - - -

זאב אלקין: שאלה שנייה היא האם המגמה הכללית של אגף התקציבים היא שדרושים כל תקציבי המשרדים שתקציביהם קוצצו בהיקף של 15% כמו קליטה, רווחה וכדומה, ומחזירים את זה היום לרמה של 204-2005?

שי חרמש: אגב, 2005 זה 5 מיליון- -

זאב אלקין: אם יוציאו 1.5 מיליון יוציאו תוך חודשיים וחצי, האם זה אומר שבשנה הבאה אנחנו צפויים לבקשה של חודשיים וחצי כפול חמש או שמדובר על מימוש כל הנסיעות שבשנה הבאה - - -

23571: אני כבר אומר לך שתקציב 2008 יהיה דומה.

23571: זה לא המכפלות של זה.

זאב אלקין: אז אותו מספר נסיעות שיהיה בחודשיים וחצי, יהיה גם בשנה שעברה.

ניסן סלומינסקי: אקסטרפולציה.

זאב אלקין: זאת לא אקסטרפולציה.

קריאות: - - -

סטס מיסז'ניקוב: רבותיי, אני מעלה להצבעה- -

זאב אלקין: רגע, מאיפה זה בא?

זאב אלקין: מה זה ההוצאות השונות האלה?

סטס מיסז'ניקוב: אני מעלה להצבעה את אישור ועדה מספר 459-460 לאישור נסיעות.

סטס מיסז'ניקוב: מי בעד?

סטס מיסז'ניקוב: מי נגד?

סטס מיסז'ניקוב: אושר.

סטס מיסז'ניקוב: תודה רבה.

סטס מיסז'ניקוב: אני לא יכול לעכב את שר השיכון.

קריאות: מה עם שבעת היישובים, בוא נגמור את זה.

סטס מיסז'ניקוב: אתם לא רוצים לדון על זה?

קריאות: זה חשוב.

סטס מיסז'ניקוב: אתם רוצים לדון על זה או לא?

אבשלום וילן: אנחנו רוצים לסיים את זה.

סטס מיסז'ניקוב: נצביע.

קריאות: לא.

ניסן סלומינסקי: - - -

סטס מיסז'ניקוב: אז אני דוחה את זה אחרי הדיון על משרד השיכון.